Psykisk sårbare kan også i fremtiden få naturoplevelser igennem projektet "Frisk i naturen", som er startet af frederikshavneren Erik Holm Sørensen. Det står klart, efter at flertal på Christiansborg har fundet penge til at videreføre projektet. Det skriver Miljøministeriet i en pressemeddelelse . I sommer kunne Erik Holm Sørensen fortælle, at "Frisk i naturen" risikerede at lukke, hvis ikke der blev fundet økonomisk støtte til at føre initiativet videre. Pengene er fundet nu, da regeringen, SF, Radikale Venstre, Enhedslisten og Alternativet har afsat to millioner kroner til at fortsætte "Frisk i naturen", som Miljøstyrelsen og organisationen SIND nu står bag. - Vi vil sikre, at naturen er for alle. Derfor forlænger vi det succesfulde projekt ‘Frisk i naturen’, hvor psykisk sårbare inviteres med ud i naturen i samarbejde med SIND og landets kommuner, siger miljøminister Lea Wermelin (S) i pressemeddelelsen. Nåede målsætning efter et halvt år "Frisk i naturen" blev startet som et forsøgsprojekt i Frederikshavn Kommune i 2012. Projektet går ud på at invitere sårbare borgere med psykiske lidelser med på eksempelvis naturvandringer langs stranden eller på fisketure ved rislende vandløb. Sidste år bevilgede et flertal i Folketinget en halv million kroner til "Frisk i naturen". Dengang var målet inden for det første år at få mindst 350 borgere, der normalt ikke på egen hånd kommer ud i naturen, med ud under åben himmel, og allerede efter et halvt år var målet nået. - Naturen skal være for alle, også for de grupper, der kan have svært ved at komme derud på egen hånd. Derfor afsætter vi midler til at så psykisk sårbare ud i naturen, siger Enhedslistens miljøordfører Peder Hvelplund om den nye aftale. Se indslag om da projektet blev landsdækkende:

Opsummering:
En ny politisk aftale betyder, at der er fundet penge til en række naturinitiativer - blandt andet projektet "Frisk i naturen", der er søsat i Nordjylland.